የቤት ሰራተኞች በአሰሪና ሰራተኛ አዋጁ ባለመካተታቸው ለጥቃቶች ተጋልጠዋል
አዲስ አበባ፡- በኢትዮጵያ በቤት ሰራተኝነት ተቀጥረው የሚሰሩ ዜጎች በአሰሪና ሰራተኛ አዋጁ ድንጋጌ አለመገዛታቸው ለአካላዊ፣ ስነልቦናዊና ማህበራዊ ጥቃቶች እየተዳረጉ መሆናቸውን የኢትዮጵያ ህግ ባለሙያ ሴቶች ማህበር አስታወቀ።የኢትዮጵያ ህግ ባለሙያ ሴቶች ማህበር አባልና ነፃ የህግ ማማከር አገልግሎት ባለሙያ ወይዘሪት ቅድስት አባይነህ በተለይም ለአዲስ ዘመን ጋዜጣ እንደገለጹት፤ በኢትዮጵያ ውስጥ በቤት ሰራተኝነት ተቀጥረው የሚሰሩ ዜጎችን የአሰሪና ሰራተኛ አዋጁ ያገለላቸው በመሆኑ ለተለያዩ ጥቃቶች እየተጋለጡ ናቸው።እንደ ህግ ባለሙያዋ ገለፃ፣ የቤት ሰራተኞች መብታቸውንና ግዴታቸውን አውቀው እንዲሰሩ የሚያደርግ የህግ ማዕቀፍ የወጣ ባለመሆኑ ድብደባ፣ ማዋከብ፣ ከፍተኛ የስራ ጫና፣ የአስገድዶ መድፈርና መሰል ጥቃቶች ይፈፀምባቸዋል። የአሰሪና ሰራተኛ አዋጁ በቤት ውስጥ የሚሰሩ ሰራተኞች ያገለለ በመሆኑ መብታቸውንና ግዴታቸውን አውቀው እንዳይሰሩ ከማድረጉም ባሻገር ለጉልበት ብዝበዛ አለፍ ሲልም ለፆታዊ ጥቃት ዳርጓቸዋል። መብቶቻቸው እስከምን ድረስ
መሆኑን ስለማያውቁ በአሰሪዎቻቸው
የሚባሉትን ሁሉ ለመፈፀም
ይገደዳሉ ያሉት የህግ
ባለሙያዋ፤ ይህ ደግሞ
ከአቅማቸው በላይ ከመስራት
ጀምሮ ለተለያዩ አካላዊ፣
ስነ ልቦናዊ ጉዳት
እንዲዳረጉ ምክንያት
ሆኗል ብለዋል። የአሰሪና ሰራተኛ አዋጁ የዘነጋችው የቤት ሰራተኞች መብት የላቸውም ተብሎ እንዲገመትና ሁልጊዜ ተመሳሳይ የሆነ ወንጀል እንዲፈፀምባቸውና ሆነዋል የሚሉት የህግ ባለሙያዋ ረጅም ሰዓት ያለ እረፍት ከሰኞ እስከ እሁድ ድረስ መስራት፣ የትምህርት እድል አለማግኘት እና እራሳቸውን የሚያሳድጉበትን መንገድ እንዲጠብ አድርጓቸዋል። በተለይ በፍትሀ ብሔሩ እንደማንኛውም ሰራተኛ የሚዳኝ ሕግ አለመኖሩ ከፍተኛ ጉዳት እያስከተለባቸው ይገኛል ብለዋል። የህግ ባለሙያዋ አክለው እንደገለፁት፤ የቤት ሰራተኞችን መብት የሚያስከብር የህግ ማዕቀፍ የሚመለከተው አካል ሊያወጣ ይገባል። ይህ ሲሆን ፍትሀዊ የሆነ የሰራተኞች ተጠቃሚነት መፈጠር ይቻላል። በደመወዝ በተለያዩ ሁኔታዎች የሚደርስባቸው ችግሮች ታይተው ድጋፍ ሊደረግላቸው እና ሰብአዊ መብታቸውም መከበር መቻል አለበት። ሰራተኞች በመሆናቸውም እንደሌላው ሰራተኛ ሁሉ መብታቸውን የሚያስከብሩበት ህግ ሊኖር እንደሚገባ ጠቁመው የሚመለከተው የመንግስት አካልም ሕግ በማውጣትና በማስፈፀም በኩል ትኩረት አድርጎ መስራት እንዳለበት አሳስበዋል። በአሁኑ ጊዜ የኮቪድ
19 በሽታን ለመግታት ሲባል
በቤት ይቆዩ በሚል
ሁሉም የማህበረሰብ ክፍል
በቤት ውስጥ እንዲቆይ
በመደረጉ በቤት ውስጥ
ሰራተኞች ላይ የሚደርሰው
የስራ ጫና እየተባባሰ
መምጣቱን ተናግረዋል።አዲስ ዘመን ሐምሌ 28/2012  ሞገስ ተስፋ